CELEX: 32022R0826
Language: sk
Date: 2022-05-23 00:00:00
Title: Delegované nariadenie Komisie (EÚ) 2022/826 z 23. marca 2022, ktorým sa opravuje a mení nariadenie Európskeho parlamentu a Rady (EÚ) 2019/1241, pokiaľ ide o výnimky týkajúce sa oblasti obmedzeného lovu platesy

30.5.2022   
               
               
                  SK
               
               
                  Úradný vestník Európskej únie
               
               
                  L 147/22
               
            
         DELEGOVANÉ NARIADENIE KOMISIE (EÚ) 2022/826
         z 23. marca 2022,
         ktorým sa opravuje a mení nariadenie Európskeho parlamentu a Rady (EÚ) 2019/1241, pokiaľ ide o výnimky týkajúce sa oblasti obmedzeného lovu platesy
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (1), a najmä na jeho článok 15 ods. 2,
         keďže:
         
                     (1)
                  
                  
                     Nariadenie (EÚ) 2019/1241 o zachovaní rybolovných zdrojov a ochrane morských ekosystémov prostredníctvom technických opatrení obsahuje chybu v časti C prílohy V, ktorá sa musí opraviť.
                  
               
                     (2)
                  
                  
                     Zatiaľ čo v odôvodnení 5 delegovaného nariadenia (EÚ) 2021/1160 (2) sa výslovne odkazuje na „dánske ukotvené záťahové siete“, v niektorých jazykových verziách sa v zodpovedajúcom ustanovení v prílohe odkazuje len na „dánske záťahové siete“. Keďže v článku 6 ods. 18 nariadenia (EÚ) 2019/1241 sa nerozlišuje medzi dánskymi záťahovými sieťami a škótskymi záťahovými sieťami/sieťami na obratný záťah, ustanovenie v prílohe V jeho súčasnej podobe možno vykladať tak, že sa nesprávne uplatňuje na dánske záťahové siete aj škótske záťahové siete.
                  
               
                     (3)
                  
                  
                     Delegované nariadenie (EÚ) 2021/1160 vychádza zo spoločného odporúčania, ktoré 19. októbra 2020 predložili Belgicko, Dánsko, Nemecko, Francúzsko, Holandsko a Švédsko (skupina Scheveningen), ktoré majú priamy hospodársky záujem na rybolove v Severnom mori. V oddiele 3.1.2 spoločného odporúčania sa osobitne rozlišovalo medzi dánskou záťahovou sieťou, v prípade ktorej sa vykonáva vyťahovanie rybárskeho výstroja v čase, keď je plavidlo ukotvené (lov ukotvenou záťahovou sieťou), a škótskou záťahovou sieťou, čím sa potvrdilo, že členské štáty zamýšľali uplatňovať požadovanú výnimku len na dánsku ukotvenú záťahovú sieť.
                  
               
                     (4)
                  
                  
                     V posúdení, ktoré vypracoval výbor STECF a v ktorom dospel k záveru, že sa neočakáva, že by zavedenie osobitnej výnimky pre dánske záťahové siete malo významný vplyv na úroveň ochrany v danej oblasti, sa odkazovalo len na dánsku „ukotvenú záťahovú sieť“ (kód výstroja SDN (3)) a nie na „škótsku“ záťahovú sieť alebo záťahovú sieť na obratný záťah (kód výstroja SSC  (3)).
                  
               
                     (5)
                  
                  
                     Príloha V k nariadeniu (EÚ) 2019/1241 by sa preto mala opraviť s cieľom objasniť, že navrhovaná výnimka sa vzťahuje len na tie dánske záťahové siete, v prípade ktorých sa vyťahovanie rybárskeho výstroja vykonáva v čase, keď je plavidlo ukotvené [dánska ukotvená záťahová sieť (kód výstroja SDN)].
                  
               
                     (6)
                  
                  
                     Keďže opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, toto nariadenie by malo nadobudnúť účinnosť ihneď po jeho uverejnení,
                  
               PRIJALA TOTO NARIADENIE:
         
            Článok 1
            Nariadenie (EÚ) 2019/1241 sa opravuje v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 198, 25.7.2019, s. 105.
         
            (2)  Delegované nariadenie Komisie (EÚ) 2021/1160 z 12. mája 2021, ktorým sa mení nariadenie Európskeho parlamentu a Rady (EÚ) 2019/1241, pokiaľ ide o oblasť obmedzeného lovu šproty a oblasť obmedzeného lovu platesy v Severnom mori (Ú. v. EÚ L 250, 15.7.2021, s. 4).
         
            (3)  Príloha XI k vykonávaciemu nariadeniu Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 112, 30.4.2011, s. 64).
      
      
         
            PRÍLOHA
            Časť C prílohy V k nariadeniu (EÚ) 2019/1241 sa mení takto:
            
                        1.
                     
                     
                        Bod 2.2 písm. d) sa nahrádza takto:
                        
                                    „d)
                                 
                                 
                                    plavidlá s výkonom motora nad 221 kW, ktoré používajú dánske záťahové siete a ktoré rybársky výstroj vyťahujú v čase, keď je plavidlo ukotvené (dánske ukotvené záťahové siete – SDN), a to pod podmienkou, že dodržiavajú pravidlá týkajúce sa veľkosti ôk siete uvedené v časti B bode 1.1 tejto prílohy.“